Mooinooi-moorde: 'Baasbrein' bewusteloos in sel gevind | Maroela Media
Mooinooi-moorde: 'Baasbrein' bewusteloos in sel gevind
Koos Strydom. Foto: Mia Spies/eNuus
Koos Strydom, die vermeende baasbrein in die moord op Joey en Anisha van Niekerk, word in 'n Pretoriase hospitaal behandel nadat hy vroeër die week bewusteloos in sy gevangenissel aangetref is.
Strydom (54) is Maandagoggend bewusteloos in sy sel in die Kgosi Mampuru II-gevangenis in Pretoria aangetref, het Heinrich Moldenhauer, sy regsverteenwoordiger, bevestig.
Volgens Moldenhauer is hy Maandagmiddag na die gevangenis om uit te vind na watter hospitaal Strydom geneem is. "Sy vrou het hom ook vroeër die week in die hospitaal besoek waar sy gesien het hy is aan 'n asemhalingsmasjien gekoppel. Die hospitaal wil egter nie vir ons sê wat fout is met hom nie."
Die departement van korrektiewe dienste kon nie onmiddellik meer lig op die voorval werp nie en Maroela Media wag vir terugvoer. Maroela Media het ook een van Strydom se seuns gekontak maar hy wou nie onmiddellik enige kommentaar lewer nie.
Die beskuldigdes in die hooggeregshof in Pretoria. Foto: Mia Spies/eNuus
Koos Strydom en sy medebeskuldigdes se verhoor het in Augustus in die hooggeregshof in Pretoria begin. Strydom, sy vrou Mercia (23), Alex Modau en twee broers, Aaron James (26) en Jack Chinkinya Sithole (19) staan tereg vir die moord op die Van Niekerk-egpaar. Die broers word ook van verkragting aangekla. Die saak gaan later vanjaar voort.
Maroela Media het vroeër berig agt mense is aanvanklik aangekla in verband met die moord op Joey en Anisha. Die aanklagte is egter later teen drie van die beskuldigdes teruggetrek.
Die Van Niekerk-egpaar het in Desember 2017 spoorloos uit die huis waarin hulle gewoon het op 'n kleinhoewe in die Mooinooi-omgewing verdwyn. 'n Soektog na die vroue is van stapel gestuur en ongeveer 'n week later is die twee vroue se wit Nissan X-trail-sportnutsvoertuig in die Magaliesburg-omgewing gevind. Dit het later aan die lig gekom hulle is op grusame wyse verkrag en vermoor.
Die staat beweer Koos was die baasbrein agter die moord en die motief was na bewering omdat hy die twee vroue se kleinhoewe wou bekom.
Daar is in Junie vanjaar berig dat Strydom na bewering 'n medegevangene geld aangebied het om die ondersoekbeampte in een van die moordsake teen hom te vermoor.
Strydom staan ook tereg vir die moord op Mandie Jansen van Rensburg in Junie 2014. Jansen van Rensburg is op 24 Junie 2014 doodgeskiet in wat aanvanklik as 'n "plaasaanval" bestempel is. Die staat het vroeër aan die hof gesê dat Jansen van Rensburg 'n deel van haar kleinhoewe aan Strydom sou verkoop en die twee het lewenspolisse ter waarde van R1,8 miljoen op die ander uitgeneem as sekuriteit. Strydom het gevolglik ná Jansen van Rensburg se dood die R1,8 miljoen ontvang.
In die nuus Joey en Anisha van Niekerk Mooinooi
DA verloor twee wyke in tussenverkiesings
Meeste SA kinders word hiér en deur dié persoon vermoor
Kultuurgroepe vat hande rondom moderne landbou
lewer hom uit aan die vermoordes se mense, hulle sal met hom afreken.
Dit wys jou net God slaap nie hy laat reg en regverdigheid geskied maak nie saak wanneer en hoe maar dit gebeur
Ja, sit die krag af.
Daar is die bewys dat God reg en regverdigheid laat geskied maak nie saak wanneer of hoe maar dit gebeur